Išmilžta karvė
Tamoviškių kalnas apie 1810 metus ūkininkui Kriugeriui priklausęs, kurio giminė dabar visai išmirus. Tuokart to ūkininko viena karvė vakarais, prieš namon ginimą, prapuldavus ir po valandos visai išmilžta pareidavus. Su laiku jie pastebėję ją vis į tą kalną įeinant. Ūkininkas, matydamas iš jos naudos neturėsiąs, su kaimynais todėlei pasitaręs, apsiėmęs ją už šešis dolerius parduot. Kitą vakarą karvė vėl prapuolus. Jau išmilžta namon pareidama, ji ant rago pririštą maišelį su meilytais* šešiais doleriais parnešus. Tai ūkininkas tuos nusiėmęs pasilaikęs. O kitą vakarą karvė vėl į kalną įėjus ir daugiaus neparėjo, ir nei viens daugiaus jos nematė.

* Meilytas – geidžiamas, norimas.

Padavimai